เทศบัญญัติเทศบาลตำบลขุนทะเล เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภทในท้องที่เขตเทศบาลตำบลขุนทะเล อำเภอเมืองสุราษฎร์ธานี จังหวัดสุราษฎร์ธานี พ.ศ. 2556

เทศบัญญัติเทศบาลตำบลขุนทะเล

เทศบัญญัติเทศบาลตำบลขุนทะเล
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท
ในท้องที่เขตเทศบาลตำบลขุนทะเล
อำเภอเมืองสุราษฎร์ธานี จังหวัดสุราษฎร์ธานี
พ.ศ. ๒๕๕๖

อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
และมาตรา ๖๐ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐ เทศบาลตำบลขุนทะเลโดยความเห็นชอบของสภาเทศบาลตำบลขุนทะเลและผู้ว่าราชการจังหวัดสุราษฎร์ธานี
จึงตราเทศบัญญัติไว้ ดังต่อไปนี้

ข้อ ๑  เทศบัญญัตินี้เรียกว่า
เทศบัญญัติเทศบาลตำบลขุนทะเล เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่เขตเทศบาลตำบลขุนทะเล
อำเภอเมืองสุราษฎร์ธานี จังหวัดสุราษฎร์ธานี พ.ศ. ๒๕๕๖

ข้อ ๒[๑]  เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปและให้สิ้นสุดระยะเวลาการใช้บังคับเมื่อมีการประกาศกฎกระทรวงให้ใช้บังคับผังเมืองรวมเมืองสุราษฎร์ธานี
ที่ออกตามความในพระราชบัญญัติการผังเมือง พ.ศ. ๒๕๑๘

ข้อ ๓  ในเทศบัญญัตินี้
แนวเขตควบคุมอาคาร หมายความว่า
พื้นที่ในบริเวณ ด้านเหนือ จดแนวถนนท่าโรงช้าง ฝั่งใต้ ด้านตะวันออก
จดทางหลวงแผ่นดิน ๔๐๐๙ ฟากตะวันตก และเส้นขนานระยะ ๕๐๐ เมตร กับคลองมะขามเตี้ย
ฝั่งตะวันออก และเส้นขนานระยะ ๕๐๐ เมตร กับบึงขุนทะเล ฝั่งตะวันออก ด้านใต้ จดแนวเขตผังเมืองรวมด้านใต้
ซึ่งเป็นเส้นขนานระยะ ๕๐๐ เมตร กับบึงขุนทะเล ฝั่งใต้ เส้นขนานระยะ ๕๐๐ เมตร
กับคลองบ้านใหม่ ฝั่งตะวันออก และเส้นตรงที่ต่อตรงจากเส้นขนานระยะ ๕๐๐ เมตร
กับคลองสาธารณะไม่ปรากฏชื่อ ฝั่งใต้ ด้านตะวันตก จดคลองบ้านใหม่ ฝั่งตะวันออก บึงขุนทะเล
ฝั่งใต้ และฝั่งตะวันออกและคลองมะขามเตี้ย ฝั่งตะวันออก
ทั้งนี้ ตามแผนที่ท้ายเทศบัญญัตินี้

ข้อ ๔  ภายในบริเวณแนวเขตควบคุมอาคาร
ห้ามบุคคลใดก่อสร้างอาคาร ดังต่อไปนี้
(๑) อาคารสูง เว้นแต่ไซโลเก็บผลิตผลทางการเกษตร
อาคารอยู่อาศัยภายใต้การดำเนินการของการเคหะแห่งชาติที่ได้รับเงินอุดหนุนจากรัฐ
เพื่อรองรับโครงการโยกย้ายชุมชนแออัด อาคารสถาบันราชการ การสาธารณูปโภคและสาธารณูปการที่เป็นของรัฐ
(๒) โรงงานทุกประเภทตามกฎหมายว่าด้วยโรงงาน
เว้นแต่โรงงานตามประเภทชนิด
และจำพวกที่กำหนดให้ดำเนินการได้ตามบัญชีท้ายเทศบัญญัตินี้ และโรงงานบำบัดน้ำเสียรวมของชุมชน
(๓)
สถานที่บรรจุก๊าซและสถานที่เก็บก๊าซตามกฎหมายว่าด้วยการควบคุมน้ำมันเชื้อเพลิง แต่ไม่หมายความรวมถึงสถานีบริการ
ร้านจำหน่ายก๊าซ สถานที่ใช้ก๊าซ และสถานที่จำหน่ายอาหารที่ใช้ก๊าซ
(๔) สถานที่ที่ใช้ในการเก็บน้ำมันเชื้อเพลิง เพื่อจำหน่ายที่ต้องขออนุญาตตามกฎหมายว่าด้วยการควบคุมน้ำมันเชื้อเพลิง
เว้นแต่เป็นสถานีบริการน้ำมันเชื้อเพลิง
(๕) อาคารอยู่อาศัยประเภทอาคารขนาดใหญ่
(๖) อาคารพาณิชย์ประเภทอาคารขนาดใหญ่
แต่ไม่หมายความรวมถึงอาคารพาณิชยกรรมประเภทค้าปลีกค้าส่ง
(๗) ห้องแถว ตึกแถว บ้านแถว
(๘) อาคารเพื่ออยู่อาศัยประเภทห้องชุด อาคารชุด หรือหอพัก
การก่อสร้างอาคารตาม (๕) (๘)
มิให้ใช้บังคับในกรณีการดำเนินการของการเคหะแห่งชาติที่ได้รับเงินอุดหนุนจากรัฐเพื่อรองรับโครงการโยกย้ายชุมชนแออัด

ข้อ ๕  ภายในบริเวณพื้นที่ที่กำหนดไว้ตามข้อ ๓
ห้ามบุคคลใดดัดแปลงหรือเปลี่ยนแปลงการใช้อาคารใด ๆ
ให้เป็นอาคารชนิดหรือประเภทที่มีลักษณะต้องห้ามที่กำหนดในข้อ ๔

ข้อ ๖  ภายในบริเวณพื้นที่ที่กำหนดไว้ตามข้อ
๔ ก่อนหรือในวันที่เทศบัญญัตินี้ใช้บังคับ ให้ได้รับยกเว้นไม่ต้องปฏิบัติตามเทศบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิด
หรือประเภทที่มีลักษณะต้องห้ามตามที่กำหนดในข้อ ๔

ข้อ ๗  อาคารที่ได้รับอนุญาตหรือในวันแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ
ให้ได้รับยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๘  ให้นายกเทศมนตรีตำบลขุนทะเลรักษาการตามเทศบัญญัตินี้

ประกาศ
ณ วันที่ ๑๐ กรกฎาคม พ.ศ. ๒๕๕๖
ปราโมทย์
 ศรีสมโภชน์
นายกเทศมนตรีตำบลขุนทะเล

[เอกสารแนบท้าย]

๑. แผนที่ท้ายเทศบัญญัติเทศบาลตำบลขุนทะเล เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท ในท้องที่เขตเทศบาลตำบลขุนทะเล
อำเภอเมืองสุราษฎร์ธานี จังหวัดสุราษฎร์ธานี พ.ศ. ๒๕๕๖
๒. บัญชีท้ายเทศบัญญัติเทศบาลตำบลขุนทะเล เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท ในท้องที่เขตเทศบาลตำบลขุนทะเล
อำเภอเมืองสุราษฎร์ธานี จังหวัดสุราษฎร์ธานี พ.ศ. ๒๕๕๖

(ดูข้อมูลจากภาพกฎหมาย)

ปริยานุช/ผู้จัดทำ
๕ สิงหาคม ๒๕๕๖

อุษมล/ผู้ตรวจ
๘ สิงหาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๙๑ ง/หน้า ๕๐/๓๑ กรกฎาคม ๒๕๕๖